成季小泊南池將往建昌
作者：韓淲
朝代：宋

paragraphs: 相望南池上，悠悠我所思。
凌晨理短髮，青鏡滿鬢絲。
間闊將一年，欣喜纔見之。
春風旬日爾，又去不在茲。
人生易爲別，心事多參差。
有才豈能閒，君達信無疑。
爲我謝知舊，所困非衰遲。
尚于吟諷間，暢敘一伸眉。
若懷平昔交，同里今是誰。
立丘眇何地，章泉遠莫追。
山風吹雪雲，歲月密推移。